b"\n_START_ARTICLE_\nRamon Vi\xc3\xb1als i Soler\n_START_SECTION_\nBiografia\n_START_PARAGRAPH_\nDiplomat en formaci\xc3\xb3 empresarial i en \xc3\xb2ptica, ha treballat com a industrial qu\xc3\xadmic i hagu\xc3\xa9 d'exiliar-se uns anys. Ha presidit el Grup d'Estudis Pol\xc3\xadtics i ha estat membre de l'Institut d'Economia de Mercat de Madrid. El 1977 fund\xc3\xa0 el Partit Socialdem\xc3\xb2crata de Catalunya (PSDC) amb Rafael Casanovas i Rabassa. A les eleccions al Parlament de Catalunya de 1980 es present\xc3\xa0 en coalici\xc3\xb3 amb Esquerra Republicana de Catalunya i va obtenir l'acta de diputat per la circumscripci\xc3\xb3 de Barcelona, per\xc3\xb2 quan el 1982 es trenc\xc3\xa0 la coalici\xc3\xb3 pass\xc3\xa0 al grup mixt. En el Parlament de Catalunya fou president de la comissi\xc3\xb3 d'investigaci\xc3\xb3 sobre la central nuclear d'Asc\xc3\xb3, vicepresident de la comissi\xc3\xb3 d'investigaci\xc3\xb3 sobre el conjunt d'actuacions del Consell Executiu en relaci\xc3\xb3 amb l'empresa R\xc3\xa0nia, membre de la Diputaci\xc3\xb3 Permanent i president de la comissi\xc3\xb3 d'investigaci\xc3\xb3 sobre un possible d\xc3\xa8ficit en els serveis transferits de la Seguretat Social._NEWLINE_A les eleccions municipals espanyoles de 1983 fou candidat del Centre Democr\xc3\xa0tic i Social a l'Ajuntament de Barcelona, per\xc3\xb2 nom\xc3\xa9s va obtenir 8.500 vots (0,94%). _NEWLINE_A les eleccions de 1984 i 1988 es present\xc3\xa0 com a cap de llista del PSDC, per\xc3\xb2 no va assolir l'acta de diputat. Tampoc va tenir \xc3\xa8xit a les eleccions generals espanyoles de 1986. _NEWLINE_Tamb\xc3\xa9 es present\xc3\xa0 a les eleccions al Parlament Europeu de 1987 com a cap de llista de la Coalici\xc3\xb3 Socialdem\xc3\xb2crata (CSD), per\xc3\xb2 tampoc fou escollit. Ha rebut la condecoraci\xc3\xb3 de cavaller de la Gran Creu de l'Orde de Sant Joan de Jerusalem. Darrement s'ha adherit a la Lliga per la La\xc3\xafcitat."